b'\n_START_ARTICLE_\nIndiana\n_START_SECTION_\nSijainti ja maastonmuodot\n_START_PARAGRAPH_\nPohjoisessa osavaltio rajoittuu Michigan-j\xc3\xa4rveen ja Michiganin osavaltioon, id\xc3\xa4ss\xc3\xa4 Ohioon, etel\xc3\xa4ss\xc3\xa4 Kentuckyyn (rajajokena Ohio-joki) ja l\xc3\xa4nness\xc3\xa4 Illinoisiin._NEWLINE_Indianassa on kolmea maastotyyppi\xc3\xa4. Pohjoisimpana ovat Suurten j\xc3\xa4rvien tasangot, joilla j\xc3\xa4\xc3\xa4kausi on kasannut moreenia ja muovannut pieni\xc3\xa4 j\xc3\xa4rvi\xc3\xa4. Niiden etel\xc3\xa4puolella on Tillin tasanko, joka on osa Maissivy\xc3\xb6hykkeeksi kutsuttua hedelm\xc3\xa4llist\xc3\xa4 aluetta. Etel\xc3\xa4isin osa ei ollut koskaan mannerj\xc3\xa4\xc3\xa4tik\xc3\xb6n alla, ja niinp\xc3\xa4 siell\xc3\xa4 ovat jyrkimm\xc3\xa4t kukkulat._NEWLINE_Merkitt\xc3\xa4vi\xc3\xa4 jokia ovat Ohio, Kankakee, Tippecanoe, Wabash ja White River.\n_START_SECTION_\nIlmasto\n_START_PARAGRAPH_\nMichigan-j\xc3\xa4rven avoveden vaikutus lumisateeseen tuottaa noin viideosan Indianan sadem\xc3\xa4\xc3\xa4r\xc3\xa4st\xc3\xa4. Yksi kaikkojen aikojen pahimmista lumimyrskyist\xc3\xa4 koettiin vuonna 1978, kun osavaltion etel\xc3\xa4osassa satoi noin puoli metri\xc3\xa4 lunta ja pohjoisessa paikoin yli metri._NEWLINE_Vuoden kuumin kuukausi on hein\xc3\xa4kuu, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila Indianapolisissa on noin 29\xc2\xa0astetta. Keskim\xc3\xa4\xc3\xa4r\xc3\xa4inen alin on pakkasen puolella joulukuusta helmikuuhun, kylmimmill\xc3\xa4\xc3\xa4n tammikuussa \xe2\x88\x926,1._NEWLINE_Vuosina 1950\xe2\x80\x932005 keskim\xc3\xa4\xc3\xa4rin 20\xc2\xa0tornadoa vuodessa on ulottunut maahan asti Indianan alueella. Koko tuolla 55\xc2\xa0vuoden jaksolla havaittiin kahdeksan tornadoa, jotka kuuluivat Fujitan asteikolla voimakkaimpaan luokkaan F5.\n_START_SECTION_\nLuonto\n_START_PARAGRAPH_\n1800-luvun alussa l\xc3\xa4hes koko Indiana oli lehtimets\xc3\xa4n peitossa. Osavaltion luoteisnurkkaan ulottui ruohotasanko Suurilta tasangoilta. Maanviljelyn, kaupungistumisen ja teollistumisen my\xc3\xb6t\xc3\xa4 ikimets\xc3\xa4t ovat v\xc3\xa4istyneet. Nykyisiss\xc3\xa4, suurelta osin viljellyiss\xc3\xa4 metsiss\xc3\xa4 kasvaa monia puulajeja, joille on tyypillist\xc3\xa4 kirkas syysv\xc3\xa4ri. Valkoh\xc3\xa4nt\xc3\xa4peuran kanta on kasvanut suojelun ansiosta. Muita nis\xc3\xa4k\xc3\xa4slajeja ovat opossumit, haisun\xc3\xa4d\xc3\xa4t, pesukarhut, j\xc3\xa4nikset, maamyyr\xc3\xa4t ja lepakot. Kosteikoissa el\xc3\xa4\xc3\xa4 monia vesilintuja, kuten joutsenia, sorsia ja hietakurkia. Vesist\xc3\xb6iss\xc3\xa4 tavataan monenlasia kaloja, my\xc3\xb6s uhanalaisia j\xc3\xa4rvisampia.\n_START_SECTION_\nHistoria\n_START_PARAGRAPH_\nNykyisen Indianan osavaltion alueella eli paleointiaaneja jo tuhansia vuosia sitten. _NEWLINE_Sijaintinsa takia Indiana on ollut keskeinen alue liikuttaessa id\xc3\xa4st\xc3\xa4 l\xc3\xa4nteen ja pohjoisesta etel\xc3\xa4\xc3\xa4n. Ranskalaiset turkismets\xc3\xa4st\xc3\xa4j\xc3\xa4t kulkivat sen kautta matkallaan Kanadasta Louisianaan. Britit valtasivat sen 1763. Alueelle muutti id\xc3\xa4st\xc3\xa4 jatkuvasti uudisraivaajia, kun id\xc3\xa4ss\xc3\xa4 alkoi tulla viljelysmaasta pulaa. Monet etsiv\xc3\xa4t my\xc3\xb6s vapautta harjoittaa haluamaansa uskontoa._NEWLINE_Nykyinen Indiana oli osa Luoteisterritoriota, josta se irroitettiin vuonna 1800 Indianan territorioksi. 1816 territorion etel\xc3\xa4osa liittyi Yhdysvaltoihin Indianan osavaltioksi._NEWLINE_National Road ulottui Indianaan asti vuonna 1829 ja loi yhteyden Yhdysvaltojen it\xc3\xa4osiin. 1832 alettiin rakentaa Wabash-Erie -kanavaa, joka yhdisti Ohiojoen Suuriin j\xc3\xa4rviin. N\xc3\xa4iden liikenneyhteyksien valmistaminen liitti Indianan tiiviimmin it\xc3\xa4rannikkoon, vaikka luontaiset vesireitit olisivat vieneet Meksikonlahdelle._NEWLINE_Vuosina 1780\xe2\x80\x931840 tehtiin sarja p\xc3\xa4\xc3\xa4t\xc3\xb6ksi\xc3\xa4 ja sopimuksia, joilla intiaanit karkoitettiin osavaltiosta l\xc3\xa4hes kokonaan vuoteen 1840 menness\xc3\xa4._NEWLINE_Sis\xc3\xa4llissodassa Indiana oli Unionin puolella. Yli 197\xc2\xa0000\xc2\xa0miest\xc3\xa4 liittyi Unionin armeijaan ja indianalaisten joukko oli Pohjoisvaltioista toiseksi suurin. N\xc3\xa4iden lis\xc3\xa4ksi 100\xc2\xa0000\xc2\xa0sotilasta liittyi paikallisjoukkoihin._NEWLINE_Maakaasun l\xc3\xb6ytyminen 1880-luvulla johti nopeaan talouskasvuun._NEWLINE_Vuoden 1913 tulvissa menehtyi ainakin sata ihmist\xc3\xa4._NEWLINE_Ensimm\xc3\xa4isen maailmansodan aiheuttama kysynt\xc3\xa4 vauhditti teollistumista. Indianan teollisuuden t\xc3\xa4rkeit\xc3\xa4 tuotteita tuohon aikaan olivat ter\xc3\xa4s, rauta, autot ja junanvaunut. Ku Klux Klan oli voimissaan._NEWLINE_Suuren laman aikana otettiin k\xc3\xa4ytt\xc3\xb6\xc3\xb6n Indianan ensimm\xc3\xa4inen tulovero. Kuvern\xc3\xb6\xc3\xb6ri julisti sotatilalait k\xc3\xa4ytt\xc3\xb6\xc3\xb6n lopettaakseen lakkoja._NEWLINE_My\xc3\xb6s toisen maailmansodan aikana Indianan teollisuus osallistui varusteluun._NEWLINE_1970-luvun \xc3\xb6ljykriisi vaikutti autoteollisuuteen._NEWLINE_Vuonna 2008 oli j\xc3\xa4lleen pahoja tulvia. Ihmishenkien menetyksilt\xc3\xa4 v\xc3\xa4ltyttiin, mutta taloudelliset tappiot olivat noin miljardi dollaria.\n_START_SECTION_\nHallinto\n_START_PARAGRAPH_\nIndianan lains\xc3\xa4\xc3\xa4d\xc3\xa4nt\xc3\xb6valtaa k\xc3\xa4ytt\xc3\xa4\xc3\xa4 kaksikamarinen osavaltion parlamentti. Yl\xc3\xa4huoneessa eli senaatissa on 50 j\xc3\xa4sent\xc3\xa4, alahuoneessa eli edustajainkokouksessa on sata j\xc3\xa4sent\xc3\xa4. Alahuoneen j\xc3\xa4senet valitaan kahdeksi vuodeksi, senaattorit nelj\xc3\xa4ksi vuodeksi kerrallaan._NEWLINE_Ylint\xc3\xa4 toimeenpanovaltaa k\xc3\xa4ytt\xc3\xa4 kuvern\xc3\xb6\xc3\xb6ri. Vuodesta 2017 kuvern\xc3\xb6\xc3\xb6rin\xc3\xa4 on ollut Eric Holcomb, jonka edelt\xc3\xa4j\xc3\xa4st\xc3\xa4 Mike Pencest\xc3\xa4 tuli Yhdysvaltojen varapresidentti._NEWLINE_Osavaltio on jaettu 92\xc2\xa0piirikuntaan._NEWLINE_Indianassa on k\xc3\xa4yt\xc3\xb6ss\xc3\xa4 kuolemanrangaistus. S\xc3\xa4hk\xc3\xb6tuolista siirryttiin tappavien ruiskeiden k\xc3\xa4ytt\xc3\xb6\xc3\xb6n vuonna 1995.\n_START_SECTION_\nTalous\n_START_PARAGRAPH_\nIndianan bruttokansantuote vuonna 2010 oli 276 miljardia dollaria. Se oli Yhdysvaltojen osavaltioista 16. tilalla._NEWLINE_Indianassa tuotetaan kivihiilt\xc3\xa4, joka tuo kaksi kolmasosaa kaivosteollisuuden tuotoista. Muita kaivannaisia ovat hiekka, sora ja sepeli. Karjatalous tuottaa ennen kaikkea sikoja, mutta my\xc3\xb6s maitoa, nautakarjaa ja munia. Peltokasveista t\xc3\xa4rkeimpi\xc3\xa4 ovat maissi ja soijapavut._NEWLINE_Vuonna 2013 Indianan kymmenen suurimman ty\xc3\xb6nantajan joukossa oli viisi sairaalaa ja kolme yliopistoa. Suurin oli Indianan yliopiston yliopistollinen keskussairaala Bloomingtonissa, 30\xc2\xa0000 ty\xc3\xb6ntekij\xc3\xa4\xc3\xa4._NEWLINE_Indianassa tuloverotus on toteutettu tasaverona, ja sen veroprosentti oli vuonna 2013 alhaisin seitsem\xc3\xa4st\xc3\xa4 tasaveroa k\xc3\xa4ytt\xc3\xa4v\xc3\xa4st\xc3\xa4 osavaltiosta eli 3,4\xc2\xa0%._NEWLINE_Liikevaihtovero on seitsem\xc3\xa4n prosenttia ja sit\xc3\xa4 sovelletaan muihin artikkeleihin paitsi elintarvikkeisiin ja l\xc3\xa4\xc3\xa4kkeisiin._NEWLINE_Omasta osavaltiossa tuotettu kivihiili kattaa noin puolet kulutuksesta. Hiilen lis\xc3\xa4ksi muista osavaltioista tuodaan maakaasua; 1800-luvun talouskasvun laukaisseet kaasuvarannot on k\xc3\xa4ytetty jo loppuun. Uusiutuvien energianl\xc3\xa4hteiden osuus on tarkoitus kasvattaa vuosien 2013\xe2\x80\x932018 nelj\xc3\xa4st\xc3\xa4 prosentista kymmeneen prosenttiin vuoteen 2015 menness\xc3\xa4.\n_START_SECTION_\nLiikenne\n_START_PARAGRAPH_\nIndianassa on kaikkiaan 37\xc2\xa0lentoasemaa. Suurin niist\xc3\xa4 on Indianapolis International. Indianassa on my\xc3\xb6s kuusi satamaa \xe2\x80\x93 kolme  Michiganj\xc3\xa4rven rannalla osavaltion pohjoisosassa, kolme Ohiojoen varrella osavaltion etel\xc3\xa4rajalla.\n_START_SECTION_\nKulttuuri ja urheilu\n_START_PARAGRAPH_\nIndianan osavaltion nimikkokukka on pioni ja tunnuslintu punakardinaali._NEWLINE_Indianapolisissa toimivat Indianan taidemuseo ja Indianan sinfoniaorkesteri. My\xc3\xb6s South Bendiss\xc3\xa4 ja Fort Wayness\xc3\xa4 on sinfoniaorkesterit. Brownin piirikunta tunnetaan bluegrass-musiikista, ja siell\xc3\xa4 j\xc3\xa4rjestet\xc3\xa4\xc3\xa4n vuosittain Bill Monroen perustamat bluegrassjuhlat. Cole Porter ja monet muut tunnetut lauluntekij\xc3\xb6t ovat kotoisin Indianasta, samoin kuin kirjailija Kurt Vonnegut._NEWLINE_Indianapolis 500 -moottoriurheilutapahtuma on j\xc3\xa4rjestetty vuosittain Indianassa vuodesta 1911 alkaen._NEWLINE_Evansville Icemen ja Fort Wayne Komets pelaavat j\xc3\xa4\xc3\xa4kiekkoa ECHL-liigassa. Indianapolis Colts on amerikkalaisen jalkapallon NFL-joukkue._NEWLINE_Indianapolisissa pelaa NBA-joukkue Indiana Pacers ja naisten NBA:n Indiana Fever. Pacers oli ABA-liigan menestynein seura, kun sarja yhdistyi NBA:n kanssa 1976.'